ՆՈՐ ՀԱՅՈՒԹԻՒՆ

   «Նորոգող հնութեանց, նորոգեա՛ եւ զիս, նորոգ զարդարեա»
 
Կը հաւատամ, որ Ս. Ներսէս Շնորհալի հայրապետի աղօթամրմունջ այս բառերը մեզ Աստուծմով վերանորոգուելու հրամայականին դիմաց կը դնեն, երբ ազգովին նոր իրականութիւններու կը բացուինք 24 Ապրիլի Հայ-կական ցեղասպանութեան մեր սուրբ նահատակներուն հետ հաղորդութ-եան այս սրբազան հանգրուանին։
Հանգրուան մը, որ կրկնակի նշանակութիւն ունի նոր Հայաստանին եւ նոր հայութեան համար՝ արեան եւ կենդանի նահատակութեան զոյգ թելերով հիսուած. հաւատարմութիւն մեր անցեալին եւ անսայթաք ըն-թացք մեր նոր ներկային ու ապագային՝ նոր հայութեան կերտումին ուխ-տով դաշնաւոր։
Ինչ որ երէկ տեղի ունեցաւ Հայաստանի Հանրապետութեան մէջ, պատասխանն էր այն միլիոնաւոր հայորդիներու աղօթքներուն, որոնք հայրենիքի եւ սփիւռքի մէջ իրենց տուներէն ներս թէ փողոցներուն վրայ, մեր ներքին արդար դատը աղօթքով Աստուծոյ տնօրինութեան յանձնեցին եւ այսօր հպարտօրէն կը տօնեն իրենց աստուածաշնորհ յաղթանակը։
Կատարուածը յեղափոխութիւն էր, սակայն տակաւին ճանապար-հին սկիզբն ենք. որովհետեւ յեղափոխութիւնը պէտք է պսակուի ազգային հոգեփոխութեամբ, որպէսզի իսկական վերանորոգութիւնը մեզ նոր բռնա-տիրութիւններու ճիրաններուն մէջ չնետէ։
Մեզմէ ո՛չ ոք յաւակնութիւնը թող ունենայ սեփականացնելու  համա-ժողովրդական պոռթկումի այս պատմական փուլը։ Նուազագոյնը ըսելու համար, մեր մարդկային սահմանափակ հաշուարկներու ոստայնին մէջ բռնուած անձնապէս եւ բոլոր կառոյցներով անորոշութեան եւ սպասումի մէջ էինք, թէ նժարը որ կողմ պիտի թեքի, որպէսզի ըստ այնմ մեր դիրքը ճշդենք…։
Սակայն հիմա զգաստութեան ժամն է։ Պատմութիւնը անողոք է բո-լոր անոնց հանդէպ, որոնք բացառիկ պահու մը իրենց շնորհուած վճռա- կան վայրկեանը չեն կրնար ըմբռնել եւ իրենց ապագայ ուղին ընտրել։
Դժբախտաբար չհասկցանք, թէ չի՛ բաւեր միայն անկախութիւն ունե-նալ, այլ պարտաւոր ենք հայ քրիստոնէական սկզբունքներով, գուրգուրալ անոր վրայ եւ զայն սերունդէ-սերունդ առաւել փարթամութեամբ փոխան-ցել։ 
Չկրկնենք անցեալի սխալները։
Այսօր ժամն է վաւերական վերանորոգութեան թէ՛ Հայաստանի մէջ եւ թէ՛ հայ սփիւռքի տարածքին՝ իւրաքանչիւր հայորդիի եւ իւրաքանչիւր կազմակերպութեան համար, Հայ եկեղեցիէն սկսած։
Աշխատանքի զանգը հնչած է։
Մեր բոլոր սուրբերն ու հերոսները մեզի հետ են եւ մեզ կը հրաւիրեն մեր մէջ «հին հայը» սպանելու եւ «նոր հայը» կենդանացնելու, որպէսզի հնութիւնները նորոգող Աստուած նորոգէ մեզ բոլորս եւ աստուածահաճոյ ու ազգաշէն նոր իրագործումներով օրհնէ նոր հայութեան նոր կեանքը։
Երանի՜ այն հայորդիին եւ այն հայ կառոյցին, որ աստուածային այս հրաւէրին եւ կ՚ընդառաջէ ու մասնակից կը դառնայ հայակերտումի հաւա-քական նոր ճիգին։
 
24 ապրիլ 2018						     Նարեկ արք. Ալեէմէզեան
Անթիլիաս-Լիբանան

